

2020-09-03

Memorandumas

„*Dėl glaudesnės centrinės ir vietos valdžios partnerystės siekiant stiprinti Lietuvos savivaldybių savarankiškumą ir atsakomybę“*

Lietuvos Respublikos Prezidentas, Lietuvos Respublikos Seime atstovaujamos politinės partijos ir Lietuvos savivaldybių merai, toliau kartu vadinami Susitariančiosiomis Šalimis,

***Vertindamos****Konstitucijoje įtvirtintą teisę savivaldybėms veikti laisvai ir savarankiškai;*

***Suvokdamos****, jog stipri, savarankiškai ir atsakinga vietos savivalda yra neatsiejamas brandžios demokratinės valstybės elementas;*

***Suvokdamos****, jog regioninė atskirtis Lietuvoje išlieka vienu didžiausiu šalies sisteminių iššūkių ir šiuo metu yra viena didžiausių per pastaruosius dvidešimt metų;*

***Atsižvelgdamos****į tarptautinių institucijų ir organizacijų rekomendacijas Lietuvai;*

***Vadovaudamosi*** *Lietuvos regioninės politikos baltojoje knygoje keliamais regioninės politikos tikslais;*

***Suvokdamos****, jog šiandieninė regioninės politikos institucinė struktūra neužtikrina pakankamai* *veiksmingo bendradarbiavimo tarp centrinės valdžios ir vietos savivaldos;*

***Vadovaudamosi****Europos vietos savivaldos chartijoje įtvirtintu subsidiarumo principu;*

Skelbia šį susitarimą:

1 straipsnis

Bendromis pastangomis **stiprinti Lietuvos savivaldybių savarankiškumą ir atsakomybę**, didinant savivaldybių įtaką formuojant ir įgyvendinant regioninės politikos tikslus Lietuvoje.

2 straipsnis

Vadovaujantis Europos vietos savivaldos chartijoje įtvirtintu **subsidiarumo principu, išgryninti valstybės institucijų ir savivaldybių atsakomybes, peržiūrint funkcijų pasiskirstymą** tarp centrinės ir vietos valdžių. Supaprastinti savivaldybių vykdomų savarankiškų funkcijų reglamentavimą ir suteikti daugiau galių savivaldybėms ekonomikos, žemėtvarkos ir kitose srityse.

3 straipsnis

Ypatingą dėmesį skirti **atviros ir įtraukios bendradarbiavimo kultūros formavimui**, **pasitikėjimu ir partneryste grįstų santykių** tarp centrinės valdžios institucijų ir vietos savivaldos stiprinimui.

4 straipsnis

Siekiant didesnio Lietuvos savivaldybių savarankiškumo, ypatingą dėmesį skirti viešųjų paslaugų kokybės ir prieinamumo didinimui regionuose, **skatinti regioninio planavimo kompetencijų ugdymą**, **sudaryti sąlygas tarpsavivaldybiniam ir regioniniam bendradarbiavimui** viešųjų paslaugų teikime, bendrų investicinių projektų vykdyme ir kitose veiklose.

5 straipsnis

Peržiūrėti savivaldybių finansinių išteklių formavimo sistemą, įgalinant ir motyvuojant savivaldybes siekti geresnių rezultatų. Mažinti priklausomybę nuo centrinės valdžios skiriamų dotacijų ir kurti priemones, nukreiptas į **savivaldybių finansinio savarankiškumo didinimą, investicijų finansavimo bei skolinimosi sistemos tobulinimą** **bei vietinių ir užsienio investicijų pritraukimo skatinimą.**

6 straipsnis

Įgalinti regionus ir savivaldą imtis iniciatyvos sprendžiant konkrečiai teritorijai būdingas problemas ir atliepti specifinius vietos gyventojų poreikius, **stiprinant visų Lietuvos gyventojų įtrauktį į demokratinius procesus. Siekiant spręsti demografines problemas regionuose, plėsti socialines programas, skatinant regionų patrauklumą gyventojams.**

7 straipsnis

**Užtikrinti šimtaprocentinį valstybinių (valstybės perduotų savivaldybėms) funkcijų finansavimą.**

8 straipsnis

Užtikrinti savivaldybių nuosavų pajamų šaltinių neliečiamumą ir stabilumą. Siekti, kad Seimo ar Vyriausybės **sprendimai, kurie mažintų savivaldybių biudžetų prognozuojamas pajamas dėl gyventojų pajamų mokesčio netekimo, būtų kompensuojami iš valstybės biudžeto.**

9 straipsnis

**Suteikti teisę disponuoti nepanaudotomis ir sutaupytomis valstybės lėšomis**, skirtomis deleguotoms funkcijoms vykdyti, jų negrąžinant į valstybės biudžetą. Tikslinės paskirties lėšas palikti savivaldybėms kitiems metams.

10 straipsnis

**Stiprinti visų Lietuvos savivaldybių interesų atstovavimą** Seime, Vyriausybėje, kitose valstybės institucijose. Užtikrinti savivaldybių dalyvavimą su savivalda susijusiuose teisėkūros procesuose.

**Baigiamosios nuostatos:**

Šiuo memorandumu bus vadovaujamasi nuolatinėje valstybės institucijų veikloje ir priimant reikiamus teisės aktus, neatsižvelgiant į rinkimų ciklus, kampanijas, rezultatus ir politinės valdžios pasikeitimus.

Šį memorandumą pasirašiusios šalys, Lietuvos savivaldybių asociacijos kvietimu, kartą per metus apsvarstys ir įvertins jo vykdymo eigą.

Susitarančių šalių vardu: